Up-211/01
Natisni
Opravilna št.:
Up-211/01
Datum odločitve:
4. 9. 2003
ECLI:
ECLI:SI:USRS:2003:Up.211.01
Akt:
Ustavna pritožba A. A. zoper sodbo Višjega delovnega in socialnega sodišča št. Psp 4/2000 z dne 7. 12. 2000
Izrek:
Ustavna pritožba A. A. zoper sodbo Višjega delovnega in socialnega sodišča št. Psp 4/2000 z dne 7. 12. 2000 se zavrže.
Evidenčni stavek:
Ker ustavni pritožnik pravnih sredstev ni izčrpal, ni izpolnjena procesna predpostavka za odločanje o ustavni pritožbi. Ustavno sodišče je zato ustavno pritožbo zavrglo.
Geslo:
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
Pravna podlaga:
Člen 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
24. 5. 2001
Vrsta odločitve:
sklep
Vrsta rešitve:
zavrženje
Dokument:
US22593
Up-211/01 - 6
25. 9. 2003
SKLEP
Ustavno sodišče je v postopku za preizkus ustavne pritožbe A. A. iz Ž. Ž. na seji senata dne 4. septembra 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sodbo Višjega delovnega in socialnega sodišča št. Psp 4/2000 z dne 7. 12. 2000 se zavrže.
Obrazložitev
A.
1. Pritožnik prosi za presojo postopka svoje administrativne upokojitve. Navaja, da je imel ob prestopu iz JLA v Teritorialno obrambo plačo, ki je bila primerljiva s 1500 DEM, kasneje pa naj bi bil večkrat premeščen in pred upokojitvijo celo na čakanju na domu. Ker naj bi zanj kot invalida III. kategorije ne bilo ustreznega delovnega mesta, je bil leta 1996 upokojen na podlagi 108. člena Zakona o obrambi (Uradni list RS, št. 82/94 in nasl. - ZObr). Po odločbi Ministra za obrambo ima pravico do pokojnine v višini 85 % pokojninske osnove, ki jo predstavlja povprečna mesečna primerljiva plača za zaposlenega delavca v Teritorialni obrambi z enako izobrazbo v zadnjem koledarskem letu, ki znaša 86.460 SIT (bruto), ker je to zanj ugodneje. Zavod za pokojninsko in invalidsko zavarovanje pa mu je pokojnino odmeril le v višini 41.335,29 SIT. Pritožnik meni, da mu je bila storjena krivica.
B.
2. Ustavna pritožba je posebno pravno sredstvo, ki je dopustno zoper posamične akte državnih organov, organov lokalnih skupnosti in nosilcev javnih pooblastil, kadar se z njimi posega v človekove pravice in temeljne svoboščine. Ustavna pritožba je poseben institut varovanja človekovih pravic in svoboščin in je v sistemu sodnega varstva namenjena izjemni obravnavi sodnih odločb, ne pa funkciji pritožbenega sodišča, zato jo je mogoče vložiti šele po izčrpanju vseh pravnih sredstev (tretji odstavek 160. člena Ustave in prvi odstavek 51. člena Zakona o Ustavnem sodišču, Uradni list RS, št. 15/94 - v nadaljevanju ZUstS).
3. Pritožnik ni izkazal, da je izčrpal vsa pravna sredstva. Zoper sklep sodišča prve stopnje je vložil pritožbo, ne navaja pa, niti iz prilog ni razvidno, da bi vložil tudi revizijo po 21. členu Zakona o delovnih in socialnih sodiščih (Uradni list RS, št. 19/94 - ZDSS). Procesna predpostavka izčrpanosti pravnih sredstev, ki mora biti podana za obravnavo ustavne pritožbe, torej ni izkazana. Zato jo je bilo treba zavreči.
C.
4. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan